*****

ΚΑΝΟΝΙΣΜΟΣ (ΕΟΚ) αριθ. 1260/90 ΤΗΣ ΕΠΙΤΡΟΠΗΣ

της 11ης Μαΐου 1990

για την τροποποίηση του κανονισμού (ΕΟΚ) αριθ. 3007/84 περί λεπτομερειών εφαρμογής της πριμοδότησης προς όφελος των παραγωγών προβείου κρέατος

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 3013/89 του Συμβουλίου της 25ης Σεπτεμβρίου 1989 περί κοινής οργανώσεως αγοράς στον τομέα του προβείου και αιγείου κρέατος (1), και ιδίως το άρθρο 5 παράγραφος 9,

Εκτιμώντας:

ότι το άρθρο 5 του κανονισμού (ΕΟΚ) αριθ. 3013/89 προβλέπει τη χορήγηση πριμοδότησης προς όφελος των παραγωγών προβείου κρέατος· ότι οι γενικοί κανόνες σχετικά με το θέμα αυτό έχουν θεσπιστεί από τον κανονισμό (ΕΟΚ) αριθ. 872/84 του Συμβουλίου (2), όπως τροποποιήθηκε τελευταία από τον κανονισμό (ΕΟΚ) αριθ. 1970/87 (3)· ότι οι λεπτομερείς κανόνες για την εφαρμογή αυτής της πριμοδότησης έχουν θεσπιστεί με τον κανονισμό (ΕΟΚ) αριθ. 3007/84 της (4), όπως τροποποιήθηκε τελευταία από τον κανονισμό (ΕΟΚ) αριθ. 3984/89 (5), ο οποίος προβλέπει, μεταξύ άλλων, τις υποχρεώσεις που πρέπει να τηρεί ο δικαιούχος της πριμοδότησης και τις επιπτώσεις που προκύπτουν από τη μη τήρηση αυτών των υποχρεώσεων·

ότι το άρθρο 3 παράγραφος 2 του κανονισμού (ΕΟΚ) αριθ. 3007/84 καθορίζει την περίοδο κατά τη διάρκεια της οποίας υποβάλλονται οι αιτήσεις πριμοδότησης· ότι, για πιο ομοιογενείς συνθήκες εφαρμογής της πριμοδότησης, είναι σκόπιμο να προβλεφθεί ότι η περίοδος υποβολής αιτήσεων λήγει σε όλα τα κράτη μέλη στις 30 Απριλίου μετά την έναρξη της περιόδου εμπορίας για την οποία έχουν υποβληθεί·

ότι, για το σύνολο του καθεστώτος που προβλέπεται στο άρθρο 5 του κανονισμού (ΕΟΚ) αριθ. 3013/89, οι απαιτήσεις για καλή διοικητική διαχείριση καθιστούν σκόπιμη την ενδυνάμωση των προβλεπομένων ελέγχων, και ιδίως τον καθορισμό ενός ελάχιστου αριθμού εκμεταλλεύσεων που θα ελεγχθούν·

ότι, μετά από την πείρα που αποκτήθηκε και λαμβάνοντας υπόψη με τον κατάλληλο τρόπο τις παραβάσεις μικρής σημασίας, πρέπει να ενδυναμωθούν οι διατάξεις που αποσκοπούν στην πρόβλεψη και στην κύρωση των παραβάσεων και των νοθειών· ότι, για το σκοπό αυτό, πρέπει να αποκλεισθεί, σε περίπτωση ψευδούς δηλώσεως η οποία γίνεται σκοπίμως ή λόγω σοβαρής αμέλειας, ο αιτών από την πριμοδότηση για την επόμενη περίοδο εμπορίας για την οποία διαπιστώθηκε η ψευδής δήλωση·

ότι η Επιτροπή Διαχειρίσεως Προβατοειδών και Αιγοειδών δεν διατύπωσε γνώμη στην προθεσμία που όρισε ο πρόεδρός της,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 3007/84 τροποποιείται ως εξής:

1. Στο άρθρο 3 παράγραφος 1, προστίθεται ένα δεύτερο εδάφιο:

«Οι αιτήσεις πριμοδοτήσεως περιλαμβάνουν, επιπλέον, την πλήρη ένδειξη του τόπου όπου θα βρεθεί το κοπάδι κατά τη διάρκεια της περιόδου των 100 ημερών που αναφέρεται στο άρθρο 2. Σε περίπτωση αλλαγής του τόπου αυτού κατά τη διάρκεια της περιόδου αυτής, ο παραγωγός είναι υποχρεωμένος να πληροφορήσει προηγουμένως γραπτώς την αρμόδια αρχή.»

2. Στο άρθρο 3 παράγραφος 2, το πρώτο εδάφιο αντικαθίσταται από το ακόλουθο κείμενο:

«Οι αιτήσεις πριμοδοτήσεως υπέρ των παραγωγών προβείου ή/και αιγείου κρέατος υποβάλλονται στην αρχή που ορίζεται από το κράτος μέλος στην εδαφική δικαιοδοσία της οποίας βρίσκεται η εκμετάλλευση, κατά τη διάρκεια μιας περιόδου που καθορίζεται στο εσωτερικό μιας περιόδου που αρχίζει την 1η Νοεμβρίου πριν από την αρχή της περιόδου εμπορίας και λήγει στις 30 Απριλίου μετά την αρχή της περιόδου για την οποία υποβλήθηκαν οι αιτήσεις.»

3. Το άρθρο 5 παράγραφος 1 πρώτο εδάφιο αντικαθίσταται από το ακόλουθο κείμενο:

«Πριν από τη λήξη της περιόδου των 100 ημερών που καθορίζονται σύμφωνα με το άρθρο 2, οι αρμόδιες αρχές που ορίζονται από τα κράτη μέλη προβαίνουν σε διοικητικό έλεγχο, που συμπληρώνεται από επιτόπιες συστηματικές ή δειγματοληπτικές επιθεωρήσεις, του αριθμού των επιλέξιμων ζώων που έχουν δηλωθεί στην αίτηση πριμοδοτήσεως. Οι επιθεωρήσεις αυτές πρέπει σε κάθε περίπτωση να αφορούν έναν ελάχιστο αριθμό αιτήσεων που θα καθοριστεί σύμφωνα με τη διαδικασία που προβλέπεται στο άρθρο 30 του κανονισμού (ΕΟΚ) αριθ. 3013/89.»

4. Το άρθρο 6 αντικαθίσταται από το ακόλουθο κείμενο:

«Άρθρο 6

1. Εάν ο αριθμός των πραγματικά επιλέξιμων ζώων που προκύπτει από τον έλεγχο είναι μικρότερος από εκείνο για τον οποίο υποβλήθηκε αίτηση πριμοδοτήσεως, δεν καταβάλλεται καμία πριμοδότηση, με την επιφύλαξη των παραγράφων 2, 3 και 4.

2. Εάν η μείωση του αριθμού των ζώων καταλογίζεται σε φυσικές συνθήκες της ζωής του κοπαδιού, η πριμοδότηση καταβάλλεται για τον αριθμό των πραγματικά επιλέξιμων ζώων, υπό τον όρο ότι ο παραγωγός έχει

πληροφορήσει γραπτώς την αρμόδια αρχή εντός δέκα ημερών αφότου λάβει γνώση του εν λόγω γεγονότος.

3. Όταν ο παραγωγός δεν μπόρεσε να τηρήσει την υποχρέωση που προβλέπεται στο άρθρο 2 λόγω περιπτώσεως ανωτέρας βίας, η πριμοδότηση χορηγείται για τα επιλέξιμα ζώα κατά τη στιγμή κατά την οποία έλαβε χώρα η ανωτέρα βία, υπό τον όρο ότι ο παραγωγός έχει πληροφορήσει γραπτώς την αρμόδια αρχή εντός δέκα ημερών αφότου λάβει γνώση του εν λόγω γεγονότος.

4. Όταν η διαφορά μεταξύ του πραγματικά διαπιστωθέντος αριθμού επιλέξιμων ζώων και του δηλωθέντος αριθμού, ενδεχομένως μετά την εφαρμογή των παραγράφων 2 και 3, είναι μικρότερη ή ίση με 10 %, η πριμοδότηση καταβάλλεται για τον αριθμό των επιλέξιμων ζώων, μειούμενη κατά το τριπλάσιο του ποσοστού που αντιπροσωπεύει η εν λόγω διαφορά εφόσον, σύμφωνα με την αρμόδια αρχή, η διαφορά αυτή δεν προκύπτει από ψευδή δήλωση που γίνεται σκοπίμως ή από σοβαρή αμέλεια.

5. Τα αχρεωστήτως καταβληθέντα ποσά επιστρέφονται αμέσως, προσαυξημένα με τους τόκους που υπολογίζονται, από την ημερομηνία καταβολής της πριμοδότησης μέχρι την ημερομηνία επιστροφής τους, βάσει επιτοκίου που καθορίζει το κράτος μέλος.

6. Σε περίπτωση εφαρμογής της παραγράφου 1, εάν διαπιστωθεί από τις αρμόδιες αρχές ότι πρόκειται για ψευδή δήλωση η οποία έγινε σκοπίμως ή από σοβαρή αμέλεια, ο εν λόγω παραγωγός αποκλείεται από το πλεονέκτημα του καθεστώτος της πριμοδοτήσεως για την επόμενη περίοδο εμπορίας από εκείνη κατά την οποία διαπιστώθηκε η ψευδής δήλωση.»

5. Στο άρθρο 7, το δεύτερο εδάφιο διαγράφεται.

6. Το άρθρο 9 αντικαθίσταται από το ακόλουθο κείμενο:

«Άρθρο 9

1. Η τιμή μετατροπής που εφαρμόζεται στο ποσό της προκαταβολής που αναφέρεται στο άρθρο 5 παράγραφος 6 δεύτερο εδάφιο του κανονισμού (ΕΟΚ) αριθ. 3013/89, είναι η αντιπροσωπευτική τιμή που ισχύει την πρώτη ημέρα της περιόδου εμπορίας, βάσει της οποίας χορηγείται η εν λόγω πριμοδότηση.

2. Η τιμή μετατροπής που πρέπει να εφαρμοστεί:

- στο ποσό της πριμοδότησης και του υπόλοιπου που αναφέρεται στο άρθρο 5 παράγραφος 6 τέταρτο εδάφιο του κανονισμού (ΕΟΚ) αριθ. 3013/89,

- στο ποσό της πριμοδότησης και στο προαναφερθέν υπόλοιπο, σε περίπτωση μεταφοράς της πληρωμής στην επόμενη περίοδο εμπορίας,

- στο ποσό μείωσης που αναφέρεται στο άρθρο 3 του κανονισμού (ΕΟΚ) αριθ. 872/84,

είναι η αντιπροσωπευτική τιμή που ισχύει την τελευταία ημέρα της περιόδου βάσει της οποίας χορηγείται η πριμοδότηση.»

Άρθρο 2

Ο παρών κανονισμός αρχίζει να ισχύει την επομένη από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την περίοδο 1991. Εντούτοις, αν στις πριμοδοτήσεις που θα πληρωθούν για την περίοδο 1990 έχουν ακόμη υποβληθεί αιτήσεις ή εκκρεμούν, εφαρμόζονται οι ακόλουθες διατάξεις του κανονισμού (ΕΟΚ) αριθ. 3007/84, όπως τροποποιήθηκε από τον παρόντα κανονισμό:

- άρθρο 6 παράγραφοι 2 και 3, εξαιρουμένης της υποχρεώσεως ανακοινώσεως εντός δέκα ημερών, και παράγραφος 4,

- άρθρο 7,

- άρθρο 9.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 11 Μαΐου 1990.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 289 της 7. 10. 1989, σ. 1.

(2) ΕΕ αριθ. L 90 της 1. 4. 1984, σ. 40.

(3) ΕΕ αριθ. L 184 της 3. 7. 1987, σ. 23.

(4) ΕΕ αριθ. L 283 της 27. 10. 1984, σ. 28.

(5) ΕΕ αριθ. L 380 της 29. 12. 1989, σ. 28.